L'alcalde de Sagunt es reunix amb el secretari general d'Infraestructures del Ministeri per a tractar la connexió del tren de rodalia al Port de Sagunt i el cobriment de les vies
27 d’octubre 2020

  

![](/media/30skbibe/49c_reunion-secretario-general-de-infraestructuras.jpg)  

  

Este matí, l'alcalde de Sagunt, Darío Moreno, s'ha reunit amb el secretari general d'Infraestructures del Ministeri de Transports, Mobilitat i Agenda Urbana, Sergio Vázquez, per a tractar la connexió del Port de Sagunt amb la xarxa de rodalia i el cobriment de les vies. A la reunió també ha assistit el regidor de Mobilitat Urbana, Javier Raro.

Segons el primer edil «**ha sigut una trobada productiva en la qual s'han escoltat les nostres reivindicacions i, sobretot, perquè comencem a tindre les coses clares sobre com poder avançar en estos assumptes**».

Respecte a la connexió del nucli del Port de Sagunt amb la xarxa de rodalia, el Ministeri ha explicat que hi ha altres aspectes que analitzar a part de les actuacions particulars que INECO valora en l'informe encarregat per la Generalitat per a saber si l'operació seria viable o no i que ja estan analitzant per a donar resposta en el curt termini i, a partir d'ací, saber com és la realitat de la situació.

D'altra banda, segons el Ministeri, atés que va ser al Generalitat la que en el seu moment va sol·licitar eixe informe, eixes respostes haurien de donar-se en el marc entre estes dos administracions. Així és que, segons l'alcalde, «**treballarem amb la Generalitat perquè es produïsca eixa sol·licitud en ferma i que, per tant, hi haja una resposta corresponent per part del Ministeri per a saber com podem avançar en l'assumpte**». En qualsevol cas, l'alcalde ha declarat que des de l'Ajuntament «**no volem que això continue sent una promesa que mai s'arribe a complir, volem que hi haja una anàlisi realista de quins són les opcions damunt de la taula i que a partir d'ací aconseguim la millor de les connexions per a la ciutadania del Port de Sagunt**».

Sobre el cobriment de les vies, el primer edil ha explicat que és un projecte que partix de la legislatura 2003-2007 i que es va definir entre 2010 i 2011 «**que considerem molt realista i que a més permetrà complir amb criteris de mobilitat, de sostenibilitat i de cohesió social**». A més, he explicat que malgrat que hi ha hagut una bona recepció per part del Ministeri «**som conscients que este és un projecte a molt llarg termini**» i que haurà de donar-se en el futur amb la plataforma de l'AVE que encara no està clar per on passarà. Segons ha explicat l'alcalde «**hi ha dos opcions damunt de la taula, una que el recorregut envolte per l'interior del centre històric però per fora de la ciutat i una altra que passe per on actualment passen les vies del tren**».

D'això últim, el compromís que s'ha extret, segons Moreno, és que analitzaran com poder incloure eixa opció de cobriment en les obres d'esta plataforma. Si finalment se centra en l'opció d'utilitzar el mateix recorregut que actualment ocupen les vies, la coberta seria un element per a reduir l'impacte que això generaria en la ciutadania.

Per este motiu, l'alcalde ha expressat la seua total disposició a treballar conjuntament des del principi de l'operació de plataforma de l'AVE perquè es contemple que el cobriment ha de ser una possibilitat damunt de la taula.​ 

  

​​

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-es-reunix-amb-el-secretari-general-d-infraestructures-del-ministeri-per-a-tractar-la-connexio-del-tren-de-rodalia-al-port-de-sagunt-i-el-cobriment-de-les-vies/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-es-reunix-amb-el-secretari-general-d-infraestructures-del-ministeri-per-a-tractar-la-connexio-del-tren-de-rodalia-al-port-de-sagunt-i-el-cobriment-de-les-vies/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-es-reunix-amb-el-secretari-general-d-infraestructures-del-ministeri-per-a-tractar-la-connexio-del-tren-de-rodalia-al-port-de-sagunt-i-el-cobriment-de-les-vies/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-es-reunix-amb-el-secretari-general-d-infraestructures-del-ministeri-per-a-tractar-la-connexio-del-tren-de-rodalia-al-port-de-sagunt-i-el-cobriment-de-les-vies/)